《送赵石居之官》
元代·曹伯启

庆元六年薄宦居申浦，百技茫然性疏鲁。客舍公馀一事，无搢绅顾访森如堵。

高山流水洗忧感，黄卷青编阅今古。回首长安如断蓬，南云翳翳生凄楚。

小舟俄载石居来，饭颗山头逢杜甫。铅椠优游习气同，权门怅望丹心苦。

绿阴初见盍朋簪，倒指联镳踰夏五。大火西流菊又残，孤衾铁冷闻双杵。

一凫今日忽南厢，灿灿牙绯光鼻祖。新制兴除务必行，铨材历历皆良辅。

东南山水得奇探，人物瑰奇壮城府。莫道临民始有为，存心济物非无补。

猥予无计理归装，满面风埃犹哙伍。身世由来秖自怜，愁怀此去凭谁语。

江城事简俗亦淳，彷佛居安胜乡土。茂林脩竹鼎魁方，皓月清风自宾主。

谈笑四明官事了，时宜命驾瞻衡宇。庙堂倚任今伊吕，苟有寸长思一举。

同是悠悠万古情，它年许接朝天武。

作者简介：曹伯启（1255—1333）元文学家。字士开。砀山（今属安徽）人。元世祖至元中，荐除冀州教授，累迁集贤侍读学士，进御史台侍御史，出浙西廉访使。泰定初以年老告退。天历初，起任淮东廉访使，拜陕酉诸道行台御史中丞，辞疾不起。赠河南行省左丞，谥文贞。性庄肃，奉身清约。著有《曹文贞公诗集》（一名《汉泉漫稿》）十卷。生平事迹见《曹文贞公诗集》附录曹鉴《溢文贞公神道碑铭》、《元史》卷一七六。